Rafał Szyma: Wiyszać ta fana abo niy?
Na jedno – 2 mŏja to je polski dziyń polskij fany. Dziyń ekstra na to, coby Polŏki pokŏzali sie ze swojimi farbami. Badnijcie pōłne miano: “Dziyń Fany ôd Polskij Republiki”, a niy kożdyj jednyj. Robić naschwŏl i wystawiać żōłto-modro na plac bioło-czerwōnyj? Trocha to wōniŏ na sorōństwo, pra?
Na drugie – no przeca ô to sie rozchodzi, coby sie pokŏzać, zadymōnstrować, fto jŏ je. Coby niy dać blank zdōminować publicznygo przestrzyństwa, symbolicznie pokŏzać, co sam je Ślōnsk i krōm Polŏkōw żyjōm sam tyż autochtōny. Zachachmyńcić kōmu świynto tak, coby robiyło za swoje włŏsne – to je przeca stary knif ôd Kościoła na kulturowe zwyciyństwa. Tak za starego piyrwyj ôbsztalowoł czas Godōw, tak sie we XX wiyku pokŏzało, co 1 mŏja to je tak po prŏwdzie spōmniynie świyntego Jōzefa Rzymieślnika, tak terŏzki dziecka majōm ôrŏz maskynbale wszyskich świyntych bez czas Halloween.
I na trzecie – niy ma to aby bŏznowanie z tymi fanami? Te cołkie pokazowanie do cudzych ludzi tego, żech je Ślōnzŏkiym? Niy rozchodzi sie sam ô to, co by mie było gańba przed Polŏkami, ino ô to, co je, a czego niy ma we ślōnskij wrażliwości. Zawdy zdŏwało mi sie, co to je wiyncyj ślōnskie: niy pokŏzywać, niy dymōnstrować, ôstawić sie swoja tōżsamość ino do sia. Iś kajś z fanōm – to niy ma “gemütlich”.
Abo tak miarkuja, bo żech erbnōł tyn ślōnski strach? Gynau tyn, co go moderne Ślōnzŏki majōm ôdciepać, jak sie niy chcōm stracić miyndzy Polŏkami?
Tōż niy wia: wiyszać, abo niy.
szl_Latn szl_Latn szl_Latn szl_Latn szl_Latn szl_Latn